विष्णुस्मृतिः/नवमोऽध्यायः
अथ समयक्रिया  । । ९.१  । ।

राजद्रोहसाहसेषु यथाकामं  । । ९.२  । ।

निक्षेपस्तेयेष्वर्थप्रमाणं  । । ९.३  । ।

सर्वेष्वेवार्थजातेषु मूल्यं कनकं कल्पयेत् । । ९.४  । ।

तत्र कृष्णलोने शूद्रं दूर्वाकरं शापयेत् । । ९.५  । ।

द्विकृष्णलोने तिलकरं  । । ९.६  । ।

त्रिकृष्णलोने रजतकरं  । । ९.७  । ।

चतुःकृष्णलोने सुवर्णकरं  । । ९.८  । ।

पञ्चकृष्णलोने सीरोद्धृतमहीकरं  । । ९.९  । ।

सुवर्णार्धोने कोशो देयः शूद्रस्य  । । ९.१०  । ।

ततः परं यथार्हं धटाग्न्युदकविषाणां अन्यतमं  । । ९.११  । ।

द्विगुणेऽर्थे यथाभिहिताः समयक्रिया वैश्यस्य  । । ९.१२  । ।
त्रिगुणे राजन्यस्य  । । ९.१३  । ।

कोशवर्जं चतुर्गुणे ब्राह्मणस्य  । । ९.१४  । ।

न ब्राह्मणस्य कोशं दद्यात् । । ९.१५  । ।

अन्यत्रागामिकालसमयनिबन्धनक्रियातः  । । ९.१६  । ।

कोशस्थाने ब्राह्मणं सीतोद्धृतमहीकरं एव शापयेत् । । ९.१७  । ।

प्राग्दृष्टदोषे स्वल्पेऽप्यर्थे दिव्यानां अन्यतमं एव कारयेत् । । ९.१८  । ।

सत्सु विदितं सच्चरितं न महत्यर्थेऽपि  । । ९.१९  । ।

अभियोक्ता वर्तयेच्छीर्षं  । । ९.२०  । ।

अभियुक्तश्च दिव्यं कुर्यात् । । ९.२१  । ।

राजद्रोहसाहसेषु विनापि शीर्षवर्तनात् । । ९.२२  । ।

स्त्रीब्राह्मणविकलासमर्थरोगिणां तुला देया  । । ९.२३  । ।

सा च न वाति वायौ  । । ९.२४  । ।

न कुष्ठ्यसमर्थलोहकाराणां अग्निर्देयः  । । ९.२५  । ।

शरद्ग्रीष्मयोश्च  । । ९.२६  । ।

न कुष्ठिपैत्तिकब्राह्मणानां विषं देयं  । । ९.२७  । ।

प्रावृषि च  । । ९.२८  । ।

न श्लेष्मव्याध्यर्दितानां भीरूणां श्वासकासिनां अम्बुजीविनां चोदकं  । । ९.२९  । ।

हेमन्तशिशिरयोश्च  । । ९.३०  । ।

न नास्तिकेभ्यः कोशो देयः  । । ९.३१  । ।

न देशे व्याधिमरकोपसृष्टे चे  । । ९.३२  । ।

सचैलस्नातं आहूय सूर्योदय उपोषितम्  ।
कारयेत्सर्वदिव्यानि देवब्राह्मणसंनिधौ   । । ९.३३  । ।